เหมราชฯฮึดขายพันไร่ต่างชาติ1รายเลื่อนซื้อ
&#8220;เหมราช&#8221; มั่นใจปีนี้รายได้โต 60-80% หลังเพิ่มเป้าขายที่ดินเป็น 1,000 ไร่ ยอมรับลูกค้าต่างชาติเลื่อนเซ็นซื้อที่ดินแล้ว 1 ราย หลังม็อบแรง
30 เม.ย. 2553

“เหมราช” มั่นใจปีนี้รายได้โต 60-80% หลังเพิ่มเป้าขายที่ดินเป็น 1,000 ไร่ ยอมรับลูกค้าต่างชาติเลื่อนเซ็นซื้อที่ดินแล้ว 1 ราย หลังม็อบแรง
นายเดวิด นาร์โดน กรรมการผู้จัดการ บริษัท เหมราชพัฒนาที่ดิน (HEMRAJ) เปิดเผยว่า เป้าหมายการทำธุรกิจของปี 2553 คาดว่ารายได้จะเติบโตประมาณ 60-80% โดยปีที่ผ่านมามีรายได้รวม 2,303 ล้านบาท
ทั้งนี้ สาเหตุที่มั่นใจว่ารายได้จะขยายตัวในเปอร์เซ็นต์ที่สูงมาก เป็นเพราะมาจากฐานที่ต่ำเมื่อเปรียบเทียบกับปีก่อน และปีนี้ได้ปรับเพิ่มเป้าหมายการขายที่ดินเป็น 1,000 ไร่ จากเดิมที่มองว่าจะขายที่ดินได้จำนวน 800 ไร่ หลังจากไตรมาสแรกสามารถขายได้แล้ว 565 ไร่ 
“แม้มีปัญหาการเมืองเกิดขึ้น แต่บริษัทก็มั่นใจว่าจะเติบโตได้สูงตามที่หวังไว้ เพราะขณะนี้เศรษฐกิจโลกและธุรกิจที่อยู่ในนิคมอุตสาหกรรมของบริษัทซึ่งส่วนใหญ่เป็นธุรกิจยานยนต์และปิโตรเคมีฟื้นตัวชัดเจนตามภาวะเศรษฐกิจ และช่วงต้นไตรมาส 2 นี้ได้เซ็นสัญญาขายที่ได้แล้ว 4 ราย จึงมั่นใจว่าเป้าหมายที่ตั้งไว้ทำได้อย่างแน่นอน” กรรมการผู้จัดการ กล่าว
อย่างไรก็ตาม ผลจากการออกไปนำเสนอข้อมูล (โรดโชว์) ที่สิงคโปร์ซึ่งจัดโดยซิตี้กรุ๊ปในช่วงต้นสัปดาห์ที่ผ่านมา ผู้จัดการกองทุนต่างชาติที่เข้าพบส่วนใหญ่จะซักถามถึงปัญหาการเมืองเป็นประเด็นหลักว่าจะส่งผลกระทบอย่างไรทั้งต่อธุรกิจของบริษัทและภาพรวมของประเทศ รวมถึงหากสถานการณ์ต่างๆ จบสิ้นแล้วธุรกิจของบริษัทจะเติบโตอย่างไร
“ผลจากความรุนแรงทางการเมืองส่งผลให้ลูกค้าต่างประเทศเลื่อนเซ็นสัญญาซื้อขายที่ดิน 1 รายแล้ว เนื่องจากบริษัทแม่สั่งให้ชะลอการเดินทางมาประเทศไทย” นายนาร์โดน กล่าว
นายนาร์โดน กล่าวว่า ในปีนี้การลงทุนจะอยู่ที่ 3,000 ล้านบาท แบ่งเป็น 2,500 ล้านบาท เป็นการลงทุนในโครงการที่มีแผนการลงทุนที่ชัดเจนแล้ว ส่วนอีก 500 ล้านบาท เป็นโครงการที่คาดว่าจะเกิดขึ้น เช่น การพัฒนาโครงการที่อยู่อาศัยในพื้นที่นิคมเพื่อรองรับชาวญี่ปุ่น เป็นต้น 
สำหรับโครงการโรงไฟฟ้าเก็คโค-วัน ที่ร่วมทุนกับบริษัท โกลว์พลังงาน ซึ่งมีกำลังการผลิต 660 เมกะวัตต์นั้น คาดว่าจะเริ่มผลิตได้ในช่วงไตรมาส 4 ปี 2554 โดยมีงบลงทุนรวม 3,000 ล้านบาท คาดว่าเริ่มใช้ในปีนี้ จำนวน 1,300 ล้านบาท ด้วยการออกหุ้นกู้วงเงินที่เหลือ 1,600 ล้านบาท คาดว่าจะเริ่มทยอยขายตั้งแต่เดือน พ.ค. 2553